En 21-årig somalier blev i dag fremstillet i grundlovsforhør, sigtet for at have truet en politiskoleelev, der var udklædt som kvinde.

Ved retsmødet måtte den 21-åriges forsvarer flere gange bede den unge afrikaner samle sig fra en stilling, hvor han lagde sig med overkroppen og hovedet på pulten foran sig.

- Vi kan ikke høre, hvad du siger, sagde hun til den anholdte.

Ved retsmødet dokumenterede anklageren de forurettedes forklaringer. Heraf fremgik det, at politiskoleeleven havde været udklædt som kvinde i forbindelse med fastelavn.

I en 7Eleven butik på hjørnet af Elmegade og Nørrebrogade ved 02.30-tiden var han i selskab med et par venner, da den anholdte somalier havde antastet dem.

I følge politi-eleven og hans venner havde han sagt 'Hvad har du gang i' og 'ved I ikke hvem jeg er' og 'jeg snitter dig i struben'.

Angiveligt havde han også svinet den udklædte til og beskyldt ham for at være bøsse og truet med en kniv.

Derfor var politiet blevet tilkaldt.

Anklager mente, det var hatecrime

Den 21-årige forklarede, at han havde været i den pågældende butik for at oplade sin telefon, mens han egentlig havde været på vej til spillestedet Rust på guldbergsgade med ligesindede.

- Han var klædt ud som prinsesse, og så spurgte jeg ham, hvorfor han var klædt ud som kvinde, lød den 21-åriges udlægning ved dagens grundlovsforhør.

- Jeg sagde ikke noget om bøsse, sagde han.

Han forklarede, at han både havde drukket og røget hash, og da han blev anholdt havde han 53 gram hash i lommen.

- Det er til mig selv. Ikke til at sælge, forklarede han.

I hans lomme fandt politiet også en låsbar foldekniv.

- Men jeg har ikke haft den fremme. Jeg havde den i hånden nede i lommen, sagde den 21-årige.

Ved dagens retsmøde krævede anklageren den 21-årige varetægtsfængslet. Blandt andet med henvisning til kommentarerne om de udklædtes påklædning.

- Her er der tale om hatecrime, når den slags nævnes, sagde anklageren.

Han nævnte desuden, at den 21-årige i 2013 var dømt for røveri, og her fik en betinget udvisning på to års løbetid.

Dommeren fandt dog ikke det sidste argument brugbart - og derfor blev den 21-årige løsladt.

- Du kan nu forvente en bøde, sagde hun til den 21-årige inden, han fik lov at gå.